แบงก์ชาติยืนยันเงินเฟ้อยังสูง
ดอกเบี้ยไม่ใช่ขาลงแต่ไม่เป็นอุปสรรคต่อเศรษฐกิจ ปีหน้าโต4.8%
17 ธ.ค. 2554

ดอกเบี้ยไม่ใช่ขาลงแต่ไม่เป็นอุปสรรคต่อเศรษฐกิจ ปีหน้าโต4.8% 
ธปท.ชี้ดอกเบี้ยยังไม่ใช่ขาลง ระบุอัตราดอกเบี้ยไม่เป็นอุปสรรคในการขยายตัวของเศรษฐกิจปีหน้า คาดโตได้ 4.8% 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า การปรับลดอัตราดอกเบี้ยนโยบายในการประชุมคณะกรรมการนโยบายการเงิน (กนง.) ครั้งสุดท้ายของปีนี้ เมื่อวันที่ 30 พ.ย.ที่ผ่านมา ไม่ใช่การส่งสัญญาณดอกเบี้ยขาลง ส่วนดอกเบี้ยในตลาดของระบบธนาคารพาณิชย์จะลดลงตามหรือไม่คงต้องใช้เวลาบ้าง 
ผู้ว่าการ ธปท. กล่าวว่า เท่าที่รับทราบล่าสุดพบว่าธนาคารทหารไทยปรับลดดอกเบี้ยลงแล้ว ขณะที่ธนาคารกรุงเทพเห็นว่ายังขอเวลาอีกนิด แต่อย่างไรก็ตามดอกเบี้ยในระดับปัจจุบันไม่ถือว่าเป็นอุปสรรคในการขยายตัวทางเศรษฐกิจ (จีดีพี) ปี 2555 แต่อย่างใด 
“หลังจาก กนง.ลดดอกเบี้ยลง ผมก็ถามผู้บริหารธนาคารที่เคยทำงานด้วยกันว่าทำไมยังไม่ลดดอกเบี้ยตาม ส่วนใหญ่บอกว่า สถาบันการเงินเฉพาะกิจยังให้ดอกเบี้ยสูง” นายประสาร กล่าว 
ตัวอย่างคือ ธนาคารออมสินยังให้ดอกเบี้ยเงินฝากสูง ธนาคารพาณิชย์จะปรับลดลงก็ลำบาก ที่สำคัญการปรับลดดอกเบี้ยลง 0.25% ยังไม่ใช่การส่งสัญญาณว่าเป็นทิศทางดอกเบี้ยขาลง เพราะความจริงเงินเฟ้อยังอยู่ในระดับสูงเพียงแต่ไม่ได้เร่งตัวขึ้น เลยเปิดโอกาสให้ กนง.มีโอกาสได้ผ่อนคลายดอกเบี้ยบ้าง แต่ยังไม่ใช่วัฏจักรดอกเบี้ยขาลง
ผู้ว่าการ ธปท. กล่าวว่า ปัจจุบันสภาพคล่องส่วนเกินยังสูงอยู่มาก ธปท.ต้องดูดซับสภาพคล่องไว้สูง ซึ่งยอดคงค้างการดูดสภาพคล่องสูงถึง 4.6 ล้านล้านบาท ในแง่การขยายตัวของสินเชื่อในปีหน้าคาดว่าจะโตได้ระดับ 10% แต่คงไม่สูงเท่าปีนี้ที่โตได้ถึง 17-18% ซึ่งถ้าปีหน้าโตระดับเดียวกับปีนี้อาจจะดูร้อนแรงเกินไป จนอาจจะกลายเป็นความเสี่ยงอีกด้านได้ 
“สินเชื่อปีหน้าน่าจะยังโตได้ แม้ว่าจะเกิดปัญหาทิ้งเงินดาวน์บ้านที่ถูกน้ำท่วมบ้าง แต่ก็ไม่น่าจะทำให้หนี้ไม่ก่อให้เกิดรายได้เพิ่มขึ้น อาจจะโตได้ถึง 10% 
ความต้องการสินเชื่อเพื่อซื้อรถยนต์ ซ่อมแซมบ้าน ซ่อมแซมปรับปรุงโรงงาน นำเข้าเครื่องจักร สินเชื่อเพื่อการอุปโภคบริโภค และการลงทุนเพิ่มขึ้น ถ้ารัฐบาลจะกู้เพื่อนำเงินมาฟื้นฟูหลังน้ำลดก็สามารถกู้ในประเทศได้ ถ้าเป็นรัฐบาลไทยกู้ในตลาดพันธบัตรอายุ 10 ปี ดอกเบี้ยต่ำเพียง 3.3% ต่ำกว่าดอกเบี้ยต่างประเทศถึง 1%